## Uredba o prodaji poslovnoga prostora u vlasništvu Republike Hrvatske

### NN 102/2007 (10.10.2007.), Uredba o prodaji poslovnoga prostora u vlasništvu Republike Hrvatske

# VLADA REPUBLIKE HRVATSKE

**2986**

Na temelju članka 33a. Zakona o zakupu i prodaji poslovnog prostora (»Narodne
novine«, br. 91/96, 124/97 i 174/2004), Vlada Republike Hrvatske je na sjednici
održanoj 4. listopada 2007. godine donijela

## UREDBU

### O PRODAJI POSLOVNOGA PROSTORA U VLASNIŠTVU REPUBLIKE HRVATSKE

Članak 1.

Ovom Uredbom propisuju se uvjeti i postupak za prodaju poslovnoga prostora u
vlasništvu Republike Hrvatske, kojeg koristi zakupnik, na temelju zakupnog
odnosa s Republikom Hrvatskom, a koji ima status mikro ili malog subjekta maloga
gospodarstva, u smislu Zakona o poticanju razvoja malog gospodarstva (»Narodne
novine«, br. 29/2002 i 63/2007).
Pod prodajom poslovnoga prostora u vlasništvu Republike Hrvatske, u smislu ove
Uredbe, podrazumijeva se i prodaja suvlasničkog dijela Republike Hrvatske, na
određenom poslovnom prostoru.
Na temelju ove Uredbe, predmetom prodaje mogu biti i poslov­ni prostori u
vlasništvu Republike Hrvatske, koji u smislu Zakona o zaštiti i očuvanju
kulturnih dobara (»Narodne novine«, br. 69/99, 151/2003, 157/2003 i 100/2004)
imaju svojstvo kulturnog dobra.
Popis poslovnoga prostora u vlasništvu Republike Hrvatske, koji će biti
predmetom prodaje, po odredbama ove Uredbe, donosi Povjerenstvo za imovinu Vlade
Republike Hrvatske (u daljnjem tekstu: Povjerenstvo), na prijedlog Središnjega
državnog ureda za upravljanje državnom imovinom (u daljnjem tekstu: Središnji
državni ured).

Članak 2.

Pravo na kupnju poslovnoga prostora, prema ovoj Uredbi, može ostvariti zakupnik
iz članka 1. stavka 1. ove Uredbe, koji se nalazi u zakupnom odnosu s Republikom
Hrvatskom bez prekida u trajanju od najmanje pet godina.
Iznimno od odredbe stavka 1. ovoga članka, pravo na kupnju poslovnoga prostora
može ostvariti i zakupnik – obrtnik, koji se nalazi u zakupnom odnosu s
Republikom Hrvatskom, u trajanju kraćem od pet godina, a koji je:
– prije toga bio u zakupnom odnosu s jedinicom lokalne odnosno područne
(regionalne) samouprave, u ukupnom neprekinutom trajanju od najmanje pet godina,
ili
– prije toga bio u zakupnom odnosu s jedinicom lokalne odnosno područne
(regionalne) samouprave i Republikom Hrvatskom, u ukupnom neprekinutom trajanju
od najmanje pet godina, ili
– kao nasljednik obrtnika nastavio vođenje obrta ili kao član porodičnog
domaćinstva preuzeo obrt, a bio je u zakupnom odnosu u ukupnom neprekinutom
trajanju od najmanje pet godina, u koje vrijeme se uračunava i vrijeme zakupa
njegova prednika, ili
– morao napustiti poslovni prostor, zbog povrata tog prostora u vlasništvo
prijašnjem vlasniku, sukladno posebnom propisu, a do tada je bio u zakupu u
neprekinutom trajanju od najmanje pet godina.
Pravo na kupnju poslovnoga prostora, koji ima svojstvo kulturnog dobra, može
ostvariti zakupnik, koji uz zahtjev za kupnju priloži i dokaz da se županija,
Grad Zagreb, grad ili općina, na čijem se području to kulturno dobro nalazi, ne
namjerava koristiti svojim pravom prvokupa.
Pravo na kupnju poslovnoga prostora, prema ovoj Uredbi, ne može ostvariti
zakupnik poslovnog prostora koji je isti dao u podzakup.

Članak 3.

Zahtjevi za kupnju poslovnoga prostora iz članka 1. stavka 4. ove Uredbe,
podnose se Središnjem državnom uredu.
Sadašnji zakupnik iz članka 1. stavka 1. ove Uredbe, kome još nije istekao
ugovor o zakupu, pisani zahtjev za kupnju poslovnoga prostora u vlasništvu
Republike Hrvatske može podnijeti, najkasnije u roku od 6 mjeseci od dana
stupanja na snagu ove Uredbe, a zakup­nik kome je istekao ugovor o zakupu i isti
je prešutno obnovljen, nastavkom korištenja poslovnoga prostora bez protivljenja
zakupodavca, može zahtjev podnijeti, najkasnije u roku od 6 mjeseci od dana
prihvaćanja ponude za sklapanje novog ugovora iz članka 6.a Zakona o izmjenama i
dopunama Zakona o zakupu poslovnoga prostora (»Narodne novine«, broj 174/2004).
U slučajevima kad je poslovni prostor postao vlasništvo Repub­like Hrvatske po
posebnim propisima, izvan roka iz stavka 2. ovoga članka, za podnošenje zahtjeva
zakupnik takvoga prostora ima pravo podnijeti zahtjev za kupnju, u roku od 6
mjeseci, računajući od dana donošenja konačne odluke upravne vlasti, odnosno
dana pravomoćnosti odluke sudbene vlasti.

Članak 4.

Odluku o prodaji poslovnoga prostora iz članka 1. ove Uredbe, donosi
Povjerenstvo, na zahtjev zakupnika, koji uredno izvršava sve obveze iz ugovora.
Na temelju Odluke Povjerenstva, kojom će se u svakom pojedinačnom slučaju
zahtjeva za kupnju poslovnoga prostora u vlasništvu Republike Hrvatske, utvrditi
da su ispunjeni svi zakonom i ovom Uredbom propisani uvjeti za prodaju
poslovnoga prostora, Republika Hrvatska i kupac (sadašnji zakupnik i zakupnik s
kojim je Republika Hrvatska prethodno sklopila novi ugovor o zakupu) sklopit će,
u roku 90 dana od dana donošenja Odluke, ugovor o prodaji poslovnoga prostora.

Članak 5.

Ugovor o prodaji poslovnoga prostora, u ime Republike Hrvatske sa zakupnicima
sklopit će Povjerenstvo, odnosno osoba koju Povjerenstvo odlukom ovlasti za
potpis ugovora.
Ugovor o prodaji poslovnoga prostora obavezno mora sadržavati:
a) odredbu kojom se zakupnik, kao kupac, obvezuje da, u narednih 10 godina od
dana sklapanja ugovora, neće prodati, niti na drugi način otuđiti kupljenu
nekretninu, te da dozvoljava zabilježbu zabrane otuđenja u zemljišnoj knjizi,
b) odredbu kojim Republika Hrvatska, kao prodavatelj poslov­noga prostora, u
slučaju prestanka obavljanja djelatnosti, pridržava pravo nazadkupnje prodane
nekretnine, po kupoprodajnoj cijeni, po kojoj je i prodana i
c) izjavu kupca, kojom dopušta zabilježbu prava nazadkupnje, u korist Republike
Hrvatske.

Članak 6.

Prije sklapanja ugovora iz članka 4. stavka 2. ove Uredbe, Središnji državni
ured dužan je pribaviti od nadležnoga državnog odvjetništva mišljenje o pravnoj
valjanosti toga pravnog posla.

Članak 7.

Poslovni prostor iz članka 1. ove Uredbe, prodaje se po tržišnoj cijeni,
umanjenoj za neamortizirana ulaganja zakupnika, i koja su bila od utjecaja na
visinu tržišne vrijednosti poslovnoga prostora, i to:
a) visina ulaganja zakupnika, kod plaćanja cijene odjednom, priznaje se najviše
do 30 % tržišne vrijednosti poslovnoga prostora
b) visina ulaganja zakupnika, kod obročne otplate, priznaje se najviše do 20 %
tržišne vrijednosti poslovnoga prostora.
Zakupniku se neće priznati ulaganja u preinake poslovnoga prostora učinjene bez
suglasnosti zakupodavca, kao ni ulaganja koja je zakupodavac priznao u obliku
smanjene zakupnine, osim nužnih troškova održavanja.
Tržišnu cijenu i vrijednost izvršenih ulaganja utvrđuje ovlašteni sudski vještak
građevinske ili arhitektonske struke, sa liste ovlaštenih sudskih vještaka, na
trošak zakupnika, a po odabiru Povjerenstva.

Članak 8.

Plaćanje cijene poslovnoga prostora može se ugovoriti odjednom ili obročnom
otplatom, prema izboru kupca.
Obročnom otplatom ne može se otkupiti poslovni prostor čija tržišna vrijednost
prelazi iznos od 1.500.000,00 kuna.

Članak 9.

Kada se plaćanje cijene poslovnoga prostora ugovori odjednom, rok isplate ne
može biti duži od 30 dana od dana sklapanja ugovora.

Članak 10.

Ako se prodaja poslovnoga prostora ugovori s obročnom isplatom, rok otplate ne
može biti dulji od 20 godina u mjesečnim obrocima, uz uvjet da ugovor sadržava
izjavu kupca, kojom dozvoljava u korist prodavatelja uknjižbu založnog prava
(hipoteka) na kupljenom poslovnom prostoru za iznos cijene, kamata i troškova
postupka.
U slučaju iz stavka 1. ovoga članka, iznos prvog obroka ne može biti niži od 5%
od ugovorene cijene poslovnoga prostora, a isplaćuje se u roku od 8 dana od dana
sklapanja ugovora. Na preostali dio cijene obračunava se unaprijed kamata, u
visini od 1% godišnje.
Na uknjižbu založnog prava (hipoteka) na kupljenom poslov­nom prostoru, na
odgovarajući će se način primjenjivati odredbe Ovršnog zakona (»Narodne novine«,
br. 57/96, 29/99, 42/2000, 173/2003,194/2003, 151/2004 i 88/2005), koje se
odnose na stjecanje založnog prava na nekretninama, koje su upisane u zemljišne
knjige, odnosno koje se odnose na stjecanje založnog prava na nekretninama, koje
nisu upisane u zemljišne knjige.

Članak 11.

U slučaju kašnjenja s plaćanjem glavnice i ugovorene kamate, kupac je dužan
platiti zakonsku zateznu kamatu.
Kod obročne otplate, ugovor će se smatrati raskinutim, u slučaju neplaćanja
četiri uzastopne rate.

Članak 12.

Sredstva od prodaje poslovnoga prostora iz članka 1. ove Ured­be, prihod su
Republike Hrvatske i uplaćuju se na račun državnog proračuna.

Članak 13.

Ova Uredba stupa na snagu osmog dana od dana objave u »Narodnim novinama«.

Klasa: 372-01/06-01/01
Urbroj: 5030106-07-1
Zagreb, 4. listopada 2007.

Predsjednik
**dr. sc. Ivo Sanader**, v. r.

Uredba, NN 102/2007-2986
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)